Talle sterf in tweede aardbewing in Japan - Maroela Media
Minstens 19 mense is dood en meer as 1 000 beseer nadat die suide van Japan deur 'n tweede groot aardbewing getref is.
Die tweede aardbewing het tussen 7 en 7,3 op die momentmagnitudeskaal geregistreer. Nege mense is dood en honderde beseer toe 'n aardbewing van 6,5 Donderdag in dieselfde streek voorgekom het. Altesaam 37 aardbewings van sterker as 4,5 het binne enkele dae in die gebied voorgekom, asook honderde trillings.
Een van die grootste aktiewe vulkane ter wêreld, op die berg Aso, het 'n klein uitbarsting beleef, maar die Japannese owerhede meen 'n groter uitbarsting sal nie nou volg nie. Na berig word, is talle mense in modderstortings begrawe. Meer as agthonderd mense is in hospitale opgeneem.
Die groot aardbewing se episentrum was net een kilometer van die stad Kumamoto-shi met net minder as 'n miljoen inwoners, waar die hele stad se kragnetwerk lamgelê is. Byna al die aardbewings en trillings se episentrums was sowat tien kilometer onder die oppervlak.
Die groot aardbewing was maar die vierde aardbewing vanjaar wêreldwyd wat 'n sterkte van 7 of meer gehad het. Die sterkste vanjaar was 'n skudding van 7,8 naby Sumatra op 2 Maart. Die relatief min groot aardbewings vanjaar staan in skrille kontras met verlede jaar, toe 19 sulke aardbewings wêreldwyd voorgekom het.